Swarigheid wag vir Bokke teen Franse, WallisAs Allister Coetzee dink die Franse gaan Saterdag, soos in Junie, sommer weer teen die Bokke boedel oorgee sodat hy sy eerste oorwinning in vyf wedstryde in Europa kan kry, maak hy ŉ fout. En ook dat Wallis sommer sal gaan lê in die laaste toerwedstryd oor drie weke. Ja, die Franse het teen die All Blacks verloor. En ja, die Wallabies het hulle 13de opeenvolgende sege teen Wallis behaal. Maar daar was Saterdag in hierdie twee wedstryde genoeg waarskuwings dat die Springbokke stukke beter sal moet speel as teen Ierland as hulle die Franse en Wallis wil klop. Frankryk was rustyd met 5-31 agter teen die All Blacks, wat in die eerste helfte van die wedstryd in die Stade de Francais met rukke van hul heel beste samespel uitgestal het. Die Franse het gehoop om voorlangs te oorheers, maar dit het by hoop gebly. Maar toe kom hulle na rustyd, toe hulle reeds met 5-31 agter was, met meer vuur en beter samespel terug op die veld, verdedig beter en kry self ŉ tweede (straf) drie om uiteindelik met 18-38 te verloor nadat die All Blacks hul eie telling met ŉ laat drie deur Waisake Naholo laat beter lyk het. Geoordeel aan die Franse se spelpeil in die tweede helfte sal Coetzee-hulle lelik vasval as hulle soos teen die Iere ploeter. ♦ Die Wallabies was beter as Wallis, en het verdien om in Cardiff met die louere weg te stap. Die oorwinning van 29-21 vertel egter nie dat Wallis, wat die bal meer as in die verlede gedra het, se verdediging puik was en dat hulle geleenthede geskep het wat deur die meer hardlooprugby ook meer hanteerfoute gebring het nie. Teen die laaste wedstryd van die Springbokke se toer, met die een voet op die vliegtuig, sal die Drake nie ŉ maklike teenstander wees nie – veral nie as hulle oor die volgende drie weke aan hul nuwe benadering en hanteerwerk skaaf nie. ♦ Italië, wat oor twee weke teen die Bokke speel, het Saterdag na nege neerlae hulle eerste oorwinning behaal toe hulle Fidji met 19-10 geklop het. Hul laaste oorwinning was verlede jaar toe hulle die Springbokke geklop het. Die rustydtelling, 10-elk, in die klipharde wedstryd het gewys Italië se vyf nuwelinge kan ŉ nuwe gees en benadering bring. Die wedstryd is eers kort voor die einde met ŉ strafdoel deur die wenspan beklink. As Coetzee-hulle egter (weer) teen Italië vasval, sal dit niks minder as reg wees dat die Bokafrigter die pad gewys word nie. ♦ Engeland moes hard werk vir die 28-8-sege teen Argentinië. Die Poemas het in die tweede helfte met mening gespeel en ŉ hele paar keer die Engelse verdediging laat bontstaan. Engeland het twee drieë teen een gedruk, maar die middelmatige Engele afronding het grootliks hulle eie, beter aanvalsvermoë geneutraliseer. As ŉ skouspel was dit ŉ wedstryd wat nie lank onthou sal word nie, en die Twickenham-skare was hoofsaaklik bedees met die min opwinding wat die twee spanne gelewer het. ♦ In ŉ opwindende wedstryd, veral hier teen die einde, het Skotland genoeg gedoen om op Murrayfield met 44-38 teen Samoa te wen. Samoa het ondanks die drama van die onthulling die week dat hulle rugbyunie bankrot is, pragtig teruggeveg nadat hulle rustyd met 10-25 agter was, en het drie minute voor die einde hulle vyfde drie gedruk om die Skotte die telling op 44-38. onder druk te plaas met die telling op 44-38. ♦ Georgië is vinnig besig om ŉ krag in wêreldrugby te word en het Kanada maklik met 54-22 geklop. ♦ In ŉ wedstryd wat eintlik meer ŉ boksgeveg as ŉ rugbywedstryd was, het die Franse Barbarians verras deur die All Black Maori’s in die Stade Chaban-Delmas met 19-15 te klop.